Der er sidst på eftermiddagen lørdag udbrudt brand i en landejendom på Karupvej i Sæby. Ejendommen står ifølge politiets oplysninger ikke til at redde.

Alarmen lød klokken 17 lørdag eftermiddag, da forbipasserede havde opdaget, at der kom røg ud gennem vinduerne på en forladt landejendom på Karupvej lidt uden for Sæby. Da Nordjyllands Beredskab og politiet nåede til stedet, var der flammer op gennem taget. Heldigvis er der ifølge politiets oplysninger ingen mennesker i ejendommen, der dog ikke står til at redde. - Vi får meldinger om, at der kan være tale om, at der er et lyn, der er slået ned, men vi  skal naturligvis have undersøgt brandårsagen, for det virker lidt mærkeligt, at der pludselig opstår brand i en forladt ejendom, siger vagtchef hos Nordjyllands Politi, Per Jørgensen.